Daniël 3 — Wagtoring AANLYN BIBLIOTEEK
Koning Nebukadnesar se goue beeld (1-7)
Beveel dat beeld aanbid word (4-6)
Drie Hebreërs beskuldig (8-18)
‘Ons sal nie u gode dien nie’ (18)
In brandende vuuroond gegooi (19-23)
Wonderdadig uit vuur gered (24-27)
Koning prys God van Hebreërs (28-30)
Omtrent 27 m. Sien Aanh. B14.
Omtrent 2,7 m. Sien Aanh. B14.
+Eks 5:2; 2Kr 32:15; Jes 36:4, 20
+Eks 20:5; Han 5:29
Lett. “sy gesigsuitdrukking”.
Lett. “voorspoedig laat word”.
Dan. 3:15Eks 5:2; 2Kr 32:15; Jes 36:4, 20
Dan. 3:18Eks 20:5; Han 5:29
3 Koning Nebukadneʹsar het ’n goue beeld* gemaak wat 60 el* hoog en 6 el* breed was. Hy het dit in die Dura-vlakte in die Babilon-provinsie opgerig. 2 Toe het koning Nebukadneʹsar beveel dat die satrape, prefekte, goewerneurs, raadgewers, skatmeesters, regters, magistrate en al die administrateurs van die provinsies bymekaargeroep moet word vir die inwyding van die beeld wat koning Nebukadneʹsar opgerig het.
3 Toe het die satrape, prefekte, goewerneurs, raadgewers, skatmeesters, regters, magistrate en al die administrateurs van die provinsies bymekaargekom vir die inwyding van die beeld wat koning Nebukadneʹsar opgerig het. En hulle het voor die beeld gestaan wat Nebukadneʹsar opgerig het. 4 Die aankondiger het hard uitgeroep: “O volke, nasies en taalgroepe, luister na hierdie bevel: 5 Sodra julle die geluid van die horing, fluit, siter, harp, lier, doedelsak en al die ander musiekinstrumente hoor, moet julle neerval en die goue beeld aanbid wat koning Nebukadneʹsar opgerig het. 6 Elkeen wat nie neerval en aanbid nie, sal onmiddellik in die brandende vuuroond gegooi word.”+ 7 Toe al die volke, nasies en taalgroepe die geluid van die horing, fluit, siter, harp, lier en al die ander musiekinstrumente hoor, het hulle almal dus neergeval en die goue beeld aanbid wat koning Nebukadneʹsar opgerig het.
8 Toe het party van die Galdeërs na die koning gegaan en die Jode beskuldig. 9 Hulle het vir koning Nebukadneʹsar gesê: “O koning, mag u vir ewig lewe. 10 U, o koning, het die bevel gegee dat almal wat die geluid van die horing, fluit, siter, harp, lier, doedelsak en al die ander musiekinstrumente hoor, moet neerval en die goue beeld moet aanbid 11 en dat elkeen wat nie neerval en aanbid nie, in die brandende vuuroond gegooi moet word.+ 12 Maar daar is sekere Jode wat u oor die administrasie van die Babilon-provinsie aangestel het: Sadrag, Mesag en Abedneʹgo.+ Hierdie manne het hulle nie aan u gesteur nie, o koning. Hulle dien nie u gode nie, en hulle weier om die goue beeld wat u opgerig het, te aanbid.”
13 Toe het Nebukadneʹsar woedend geword en beveel dat Sadrag, Mesag en Abedneʹgo na hom toe gebring moet word. Hierdie manne is dus voor die koning gebring. 14 Nebukadneʹsar het vir hulle gesê: “Sadrag, Mesag en Abedneʹgo, is dit werklik so dat julle nie my gode dien nie+ en dat julle weier om die goue beeld wat ek opgerig het, te aanbid? 15 As julle dan nou bereid is om neer te val en die beeld wat ek gemaak het, te aanbid wanneer julle die geluid van die horing, die fluit, die siter, die harp, die lier, die doedelsak en al die ander musiekinstrumente hoor, dan is alles reg. Maar as julle weier om te aanbid, sal julle onmiddellik in die brandende vuuroond gegooi word. En wie is die god wat julle uit my hand kan red?”+
16 Sadrag, Mesag en Abedneʹgo het die koning geantwoord: “O Nebukadneʹsar, dit is nie eers vir ons nodig om u te antwoord nie. 17 As dit gebeur, kan ons God wat ons dien, ons uit die brandende vuuroond en uit u hand red, o koning.+ 18 Maar selfs as hy dit nie doen nie, moet u weet, o koning, dat ons nie u gode sal dien of die goue beeld sal aanbid wat u opgerig het nie.”+
19 Toe het Nebukadneʹsar so kwaad geword vir Sadrag, Mesag en Abedneʹgo dat sy gesindheid* teenoor hulle verander het. En hy het beveel dat die oond sewe keer warmer as gewoonlik gemaak moet word. 20 Hy het van die sterk manne in sy leërmag beveel om Sadrag, Mesag en Abedneʹgo vas te bind en hulle in die brandende vuuroond te gooi.
21 Toe is hierdie manne vasgebind en met klere en al, met hulle mantels, tulbande en al hulle ander klere aan, in die brandende vuuroond gegooi. 22 Omdat die koning se bevel so streng was en die oond buitengewoon warm gemaak is, is die manne wat Sadrag, Mesag en Abedneʹgo na die oond geneem het, deur die vlamme van die vuur doodgebrand. 23 En hierdie drie manne, Sadrag, Mesag en Abedneʹgo, wat vasgebind was, het in die brandende vuuroond geval.
24 Koning Nebukadneʹsar het toe bang geword en dadelik opgestaan en vir sy hoë amptenare gevra: “Het ons nie drie manne vasgebind en in die vuur gegooi nie?” Hulle het die koning geantwoord: “Ja, o koning.” 25 Hy het gesê: “Kyk! Ek sien vier manne in die vuur rondloop. Hulle is nie vasgebind nie en hulle makeer niks nie. En die vierde man lyk soos ’n seun van die gode.”
26 Nebukadneʹsar het nader aan die deur van die brandende vuuroond gegaan en gesê: “Sadrag, Mesag en Abedneʹgo, knegte van die allerhoogste God,+ kom uit en kom hier na my toe!” Toe het Sadrag, Mesag en Abedneʹgo uit die vuur uitgekom. 27 En die satrape, prefekte, goewerneurs en die hoë amptenare van die koning wat daar bymekaar was,+ het gesien dat die vuur niks aan hierdie manne gedoen het nie.+ Nie eers ’n haar op hulle kop was geskroei nie, hulle mantels het nog dieselfde gelyk en hulle het nie eers na vuur geruik nie.
28 Nebukadneʹsar het toe gesê: “Mag die God van Sadrag, Mesag en Abedneʹgo geloof word,+ wat sy engel gestuur en sy knegte gered het. Hulle het op hom vertrou en het geweier om die koning se bevel te gehoorsaam. Hulle was bereid om te sterf eerder as om enige ander god as hulle eie God te dien en te aanbid.+ 29 Ek beveel dus dat enige volk, nasie of taalgroep wat enigiets teen die God van Sadrag, Mesag en Abedneʹgo sê, in stukke gekap moet word, en hulle huise moet in openbare toilette* verander word, want daar is geen ander god wat kan red soos dié een nie.”+
30 Die koning het Sadrag, Mesag en Abedneʹgo toe hoër posisies gegee* in die Babilon-provinsie.+